ASCOR București a transmis marți un mesaj la reluarea activității filialei Asociației Studenților Creștini-Ortodocși Români din Chișinău.
"Ne bucurăm că, după un timp îndelungat, ASCOR Chișinău își va relua activitatea. E deosebit de important ca tinerii ortodocși de pretutindeni să aibă un loc în care să-și cultive valorile și în care să înțeleagă rostul unei vieți autentice, trăite în Biserica Lui Hristos", se arată în mesajul transmis de Alina Suculiuc, Consilier Relații Externe ASCOR București, prin intermediul Basilica.ro.
"Reînființarea filialei ASCOR în Chișinău demonstrează, încă o dată, că tinerii au nevoie de comunități în care să crească, să se implice și în care să-și înmulțească talantul pe care l-au primit".
Tinerii din ASCOR București se arată entuziasmați de reluarea activității filialei din Chișinău: "Ne dorim ca activitatea lor să rodească și să lase în urmă o tradiție. Împreună vom duce povestea ASCOR mai departe".
ASCOR – filiala din Chișinău și-a reluat duminică activitatea după mai mulți ani de întrerupere. Anunțul a fost făcut duminică la Sediul Mitropoliei Basarabiei în cadrul unui eveniment organizat cu ajutorul ASCOR Iași.
Asociația Studenților Creștini-Ortodocși din România a fost înființată în anul 1990 și are filiale în centre universitare din toată țara, precum Sibiu, Craiova, Alba Iulia, Oradea, Timișoara, Baia-Mare, Iași, Suceava, Bacău, Galați și Constanța.
Foto credit: Facebook / ASCOR București